

**Στην παρουσία του ΚΟΑ η συνέντευξη Τύπου**

**για το Beachpolistas World Tour**

Το μέλος του ΔΣ ΚΟΑ Ανδρέας Μυλωνάς εκπροσώπησε τον Κυπριακό Οργανισμό Αθλητισμού στη συνέντευξη Τύπου που πραγματοποιήθηκε στο Δημοτικό Μέγαρο Λεμεσού την Τετάρτη 27 Ιουλίου για το Beachpolistas World Tour που θα διεξαχθεί στη Λεμεσό το τριήμερο 29-31 Ιουλίου.

Το Beachpolistas World Tour, το οποίο διεξάγεται στο πλαίσιο των Λεμέσιων 2022, τελείται υπό την αιγίδα του Κυπριακού Οργανισμού Αθλητισμού και του Δήμου Λεμεσού και αναμένεται να αποτελέσει μία μοναδική υδάτινη εμπειρία για όσους βρεθούν στο Παλιό Λιμάνι από τις 29 ως τις 31 Ιουλίου.-

«Η διοργάνωση αυτή τελεί υπό την αιγίδα του Κυπριακού Οργανισμού Αθλητισμού. Για εμάς στον ΚΟΑ ήταν αυτονόητη η στήριξη στο Beachpolistas World Tour, αφού ο Οργανισμός πάντα είναι στο πλευρό τέτοιων δράσεων. Δεν τις στηρίζουμε απλά, αλλά ενθαρρύνουμε και τη διοργάνωσή τους, γιατί τα οφέλη τους για το κοινό είναι πολύπλευρα», είπε μεταξύ άλλων στον χαιρετισμό του ο Ανδρέας Μυλωνάς, μεταφέροντας και τις απολογίες του Προέδρου του Οργανισμού Ανδρέα Μιχαηλίδη που δεν μπόρεσε να παρευρεθεί στη συνέντευξη Τύπου λόγω της απουσίας του στο εξωτερικό για τους Κοινοπολιτειακούς Αγώνες.

Στη συνέντευξη Τύπου ήταν παρόντες, επίσης, ο Δήμαρχος Λεμεσού Νίκος Νικολαΐδης, ο Στέλιος Στυλιανού (μέλος της οργανωτικής επιτροπής του Beachpolistas World Tour), εκπρόσωποι των χορηγών της διοργάνωσης και εκπρόσωποι της φιλανθρωπικής οργάνωσης Telephon, στην οποία θα διατεθούν όλα τα καθαρά έσοδα.